Predkladacia správa

	Návrh zákona bol vypracovaný na základe záverov pracovného rokovania uskutočneného v rámci koordinačnej funkcie Ministerstva vnútra SR dňa 5. novembra 2002 na úrovni štátnych tajomníkov Ministerstva vnútra SR, Ministerstva životného prostredia SR, Ministerstva financií SR a predsedu Združenia miest a obcí Slovenska za účelom doriešenia problematiky prechodu pôsobnosti stavebného úradu z okresných úradov na obce k 1. januáru 2003.
	Problematika bola následne prerokovaná Ministerstvom životného prostredia SR na pracovnej porade dňa 7.11.2002 za účasti zástupcov Ministerstva vnútra SR, Ministerstva financií SR a Združenia miest a obcí Slovenska a pripomienky boli do návrhu zapracované.

Zákonom č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov bolo ustanovené, že s účinnosťou od 1. januára 2003 prechádza z okresných úradov na obce pôsobnosť stavebného úradu s výnimkou vyvlastňovacieho konania, v dôsledku čoho bola činnosť na úseku vyvlastnenia vyňatá z činnosti stavebného úradu a ponechaná na okresnom úrade. Taktiež nebola vyhovujúcim spôsobom doriešená činnosť odvolacieho orgánu voči rozhodnutiam obce na úseku územného konania a stavebného poriadku, nakoľko bol ponechaný stav, ktorý vyplýval zo zákona č. 222/1996 Z.z. o organizácii miestnej štátnej správy a o zmene a doplnení niektorých zákonov, prijatého v podmienkach integrácie štátnej správy do okresných a krajských úradov v roku 1996, kedy obce mali len malú časť rozhodovacích právomocí, a preto početnosť odvolaní voči ich rozhodnutiam nebola veľká.

Týmto návrhom na zmenu a doplnenie zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a o zmene a doplnení niektorých zákonov sa rieši uvedený stav  presunom pôsobnosti na úseku vyvlastňovacieho konania z okresných úradov na obce a zároveň zabezpečením vykonávania štátnej správy na úseku územného konania, stavebného poriadku, sankcií a vyvlastnenia v druhom stupni krajskými úradmi, čo má dopad na počty zamestnancov okresných úradov, ktorých je možné uvoľniť pre výkon činnosti stavebného úradu na obciach. 

	Návrh zákona bol zaslaný na skrátené medzirezortné pripomienkové konanie. Na rokovaní Legislatívnej rady vlády SR dňa 19.11.2002 bolo dohodnuté, aby sa otázky finančného zabezpečenia prechodu pôsobnosti a prechodu pracovnoprávnych vzťahov doriešili na pracovnom rokovaní za účasti zástupcov Úradu vlády SR, Ministerstva vnútra SR, Ministerstva financií SR a Združenia miest a obcí Slovenska. Pracovné rokovanie sa uskutočnilo dňa 21.11.2002 na MŽP SR a materiál bol dopracovaný podľa požiadaviek uvedených rezortov, pričom ZMOS s dopracovaným návrhom súhlasil.

	Návrh zákona prerokovala Legislatívna rada vlády na svojom rokovaní dňa 17. 12. 2002 a odporučila na ďalšie legislatívne konanie.